A SZABOLCSMEGYEI MUZEUM. EGYSZERSMIND RÖVID UTASITÁSSAL VIDÉKI MUZEUMOK BERENDEZÉSÉRE.
<= előző | [ HTML ] [ FOTÓ ] | 5 |  | következő =>
| 5 A két szekrényke egymásnak háttal áll s loculusokra osztott bársonynyal bevont lejtőket képez; a kitett érmeket por és avatatlanok kezei ellen lezárható üvegtáblák védik. Az érmek ily rendben állítvák ki: a római érmek, a magyar, az erdélyi s osztrák érmek - ezek mind chronologiai rendben néhány külföldi régibb s újabb és a második szekrény utolsó sorában néhány, az egylet birtokában lévő szebb emlékérem. Az első négy csoportnál a császár neve, a többinél az ország neve tétetik ki; az emlékérmeknél ez szükségtelennek látszott. A kis muzeum, mely ilykép fölállítva a laikust oktatni fogja, a szakértőnek pedig könnyen kezelhető anyagot nyujtand, az ujonnan beérkező tárgyak által jövőre is a rendszer megzavarása nélkül fog bővíttetni. Kezeskedik ez iránt az egylet ügybuzgó titkárja, ki a muzeum körüli teendőket egész odaadással végzi. Ezek az említett rendszeres fölállításon kívül különösen három ágra szakadnak t. i. a naplóvezetés, a "catalogue raisonné" készítése, s végre a leltározás. A napló, mely nélkül muzeumnál egyáltalán rendszeres ügyvitel nem lehetséges, eddig is a szükséges rovatok szerint volt vezetve. Ilyen rovat a naplóban hat van: a folyó szám, mely egyszersmind minden egyes darabra is kevésbé ép vagy legalább nem szembeötlő helyen alkalmazandó, a tárgy beérkezésének éve, hónapja és napja, a tárgy megnevezése s rövid jellemzése, a lelhely s a lelet körülményei, a beküldő neve s végre az alkalmi megjegyzések rovata. Ezen első följegyzési könyv segítségével készül a muzeum főkönyve t. i. az okadatolt lajstrom. Ez magában foglalja a muzeumbeli tárgyak rendszeres és részletes leirását. Külső készítése módját illetőleg legczélszerűbb a n. muzeumban is igen alkalmasnak bizonyúlt u. n. czédulakatalogus. Ezen mód szerint minden egyes tárgy leirására külön lap szenteltetik, mely a többiekhez két, ugyanazon oldalon átvert lyuk segítségével oda fűzhető. Ujonnan érkező tárgyak leirásai e módon könnyen közbeszúrhatók s ekkép a rend soha sincs megzavarva. A tárgyak leirása czélszerűen a mellékelt minta szerint készül, melyet különösen a többi vidéki gyüjtemények kedvéért is közlünk. Jósa András Múzeum Nyíregyháza - WEB-könyvtár

<= előző | [ HTML ] [ FOTÓ ] | 5 |  | következő =>